SKRIFTLIG FORESPØRGSEL P-0326/02

af Emilia Müller (PPE-DE) til Kommissionen

(5. februar 2002)

Om: Hormoner og antibiotika i kød

I 1988 forbød Det Europæiske Fællesskab, at der anvendes hormoner som vækstfremmere inden for kvægavl. Forbuddet omfattede 17-østradiol, testosteron, progesteron, zeranol, trenbolon-acetat og melenestrol-acetat (MGA) og har uden forskel været gældende i Fællesskabet og for import fra tredjelande siden den 1. januar 1989.

I EU er det også forbudt at anvende bestemte antibiotika til fremme af ydeevnen.

Hvilke virkninger har de seneste WTO-forhandlinger for importen af kød, som er behandlet med hormoner eller antibiotika?

Hvilke beføjelser er der fastsat til kontrol af, om hormonforbuddet i EU og importforbuddet fra tredjelande overholdes?

Hvilken slags kontrolsystem råder Kommissionen over til at føre tilsyn hermed?

Svar afgivet på Kommissionens vegne af David Byrne

(4. april 2002)

På det seneste WTO-ministermøde, hvor den nye runde af handelsforhandlinger blev iværksat, medtog man ikke aftalen om sundheds- og plantesundhedsforanstaltninger i listen over de aftaler, der skulle være forhandlinger om. De kommende drøftelser vil derfor ikke påvirke EU-forbuddet mod import af oksekød fra hormonbehandlede dyr.

Det er medlemsstaterne, der har ansvaret for at gennemføre kontrolforanstaltninger. Importkontrollen foretages ved stikprøvekontrol på grænsekontrolsteder.

Ifølge Rådets direktiv 96/23/EF(1) skal animalske produkter overholde EU-kravene til grænseværdier for restkoncentrationer og forbudte stoffer, og animalske produkter skal regelmæssigt undersøges for restkoncentrationer af såvel medlemsstaterne som de tredjelande, der eksporterer til EU. Hvert år skal medlemsstaterne og tredjelande indsende overvågningsplaner til Kommissionen. Desuden skal tredjelande overholde de relevante EU-krav til lovgivning, gennemførelse og håndhævelse. Et tredjeland regnes kun som værende i overensstemmelse med direktiv 96/23/EF, hvis de forelagte garantier anses for tilstrækkelige.

Kommissionen agter at udvide direktiv 96/23/EF til også at omfatte eventuelle restkoncentrationer af fodertilsætningsstoffer, så der også kan gennemføres kontrol og udarbejdes overvågningsplaner for anvendelsen af fodertilsætningsstoffer.

Hvad angår antibiotika anvendt som vækstfremmere er de fleste af dem forbudt at anvende som fodertilsætningsstoffer i EU som følge af risici for antimikrobiel resistens. Man overvejer for øjeblikket et forslag om forbud mod anvendelse af de resterende antibiotika som vækstfremmere i foder.

Det er vanskeligt specifikt at kontrollere, om forbuddet overholdes: Selv om der påvises antibiotikarester i kød eller andre animalske produkter, er dette ikke noget endegyldigt bevis for, at stofferne er blevet anvendt som vækstfremmere. Dertil kommer, at det ikke er givet, at en eventuel forekomst af antibiotikaresistente bakterier hænger sammen med en forbudt anvendelse af fodertilsætningsstoffer til husdyr.

Kommissionens tjenestegrene arbejder på et forslag til Europa-Parlamentet og Rådet, som blev annonceret i hvidbogen om fødevaresikkerhed(2), om harmonisering af den officielle kontrol. Problemerne med importkontrollen imødegås ved at indføre tilsvarende fodringskrav i betingelserne for, at tredjelande kan eksportere animalske produkter til EU.

Kontrollen af import af animalske produkter fra tredjelande gennemføres på grænsekontrolsteder, hvor de pågældende produkter første gang kommer ind i EU. Kontrollen er harmoniseret, og procedurerne er fastsat i Rådets direktiv 97/78/EF(3), hvor det er fastsat, hvilken dokumentkontrol, identitetskontrol og fysisk kontrol der skal gennemføres. Ifølge disse regler skal medlemsstaterne gennemføre laboratorieundersøgelser i henhold til deres nationale bestemmelser af alle animalske produkter, der undersøges ved rutinekontrol eller efter mistanke på grænsekontrolstederne.

Personale fra Kommissionens Levnedsmiddel- og Veterinærkontor gennemfører regelmæssige kontrolbesøg på alle grænsekontrolsteder i medlemsstaterne for at kontrollere, om EU-normerne for udstyr, personale og procedurer overholdes. Kontrolbesøgene omfatter også laboratorieundersøgelser, der gennemføres på grænsekontrolstedets vegne.

(1) Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF, EFT L 125 af 23.5.1996, s. 10.

(2) KOM(1999) 719 endelig udg.

(3) Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet, EFT L 24 af 30.1.1998, s. 9.